钦定古今图书集成/明伦汇编/官常典/第079卷 > 钜平公钦
## 钦定古今图书集成/明伦汇编/官常典/第079卷 > 钜平公钦

按《魏书阳平王新成传》：广陵康侯衍弟钦，字思若，位
中书监、尚书右仆射，仪同三司。钦色尤黑，故时人号
为“黑面仆射。钦淫从兄丽妻崔氏，为御史中尉封回
劾奏，遇赦免，寻除司州牧。钦少好学，早有令誉。时人
语曰：‘皇宗略略寿安、思若’。”及晚年贵重，不能有所匡
益，识者轻之。钦曾托青州人高僧寿为子求师，师至，
未几逃去。钦以让僧寿。僧寿性滑稽，反谓钦曰：“凡人
绝粒，七日乃死，始经五朝，便尔逃遁。去食就信，实有
所阙。”钦乃大惭，于是待客稍厚。后除司空公，封钜平
县公。于河阴遇害。赠假黄钺、太师、太尉公。